Maður er alvarlega særður eftir að skotið var á hann í líkamsræktarstöð miðsvæðis í Stokkhólmi í morgun. Einni leið í jarðarlestarkerfi borgarinnar var lokað um tíma.
Lögreglunni var tilkynnt um skotárásina í Vasastan um klukkan tólf að sænskum tíma. Maðurinn var fluttur á sjúkrahús lífshættulega slasaður eftir að hafa verið skotinn nokkrum skotum. Leit stendur yfir að árásarmanni og örðum sem kunna að hafa tekið þátt í verknaðinum og hefur lögreglan lokað af stóru svæði vegna rannsóknar málsins. Meðal annars voru allar ferðir grænu línunnar í jarðlestarkerfi borgarinnar stöðvaðar um tíma vegna aðgerða lögreglu. Það olli svo töfum á lestarsamgöngum sem ekki sér enn fyrir endann á. Þá er unnið að því að ná og fara yfir myndefni úr eftirlitsmyndavélum í nágrenninu.
